CELEX: 62009CN0280
Language: da
Date: 2009-07-22 00:00:00
Title: Sag C-280/09: Sag anlagt den 22. juli 2009 — Kommissionen for De Europæiske Fællesskaber mod Den Portugisiske Republik

24.10.2009   
            
            
               DA
            
            
               Den Europæiske Unions Tidende
            
            
               C 256/7
            
         Sag anlagt den 22. juli 2009 — Kommissionen for De Europæiske Fællesskaber mod Den Portugisiske Republik
   (Sag C-280/09)
   2009/C 256/13
   Processprog: portugisisk
   
      Parter
   
   
      Sagsøger: Kommissionen for De Europæiske Fællesskaber (ved P. Oliver og G. Braga da Cruz, som befuldmægtigede)
   
      Sagsøgt: Den Portugisiske Republik
   
      Sagsøgerens påstande
   
   
               —
            
            
               Det fastslås, at Den Portugisiske Republik har tilsidesat sine forpligtelser i henhold til Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer (1) og Rådets forordning (EF) nr. 111/2005 af 22. december 2004 om regler for overvågning af handel med narkotikaprækursorer mellem Fællesskabet og tredjelande (2), idet den ikke har vedtaget de nationale foranstaltninger, der er nødvendige for at gennemføre artikel 10 og 12 i forordning nr. 273/2004, ikke har foretaget underretning om foranstaltninger som omhandlet i samme forordnings artikel 16 og ikke har vedtaget de nationale foranstaltninger, der er nødvendige for at gennemføre artikel 26, stk. 3, og artikel 31 i forordning nr. 111/2005.
            
         
               —
            
            
               Den Portugisiske Republik tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Forordning nr. 273/2004 trådte i kraft den 18. august 2005 og forordning nr. 111/2005 den 15. februar 2005 og de har begge fundet anvendelse siden den 18. august 2005.
   Eftersom Kommissionen ikke har modtaget nogen underretning fra Den Portugisiske Republik om foranstaltninger, der burde være vedtaget for at efterkomme de nævnte bestemmelser i begge de omhandlede forordninger og idet Kommissionen ikke er i besiddelse af andre oplysninger, hvorefter den kan lægge til grund, at de krævede foranstaltninger er blevet vedtaget, har den lagt til grund, at Den Portugisiske Republik ikke har vedtaget de nævnte foranstaltninger og dermed har tilsidesat sine forpligtelser i henhold til de to forordninger.
   
      (1)  EUT L 47, s. 1.
   
      (2)  EUT L 22, s. 1.